b'\n_START_ARTICLE_\nRust in Peace\n_START_SECTION_\nTausta\n_START_PARAGRAPH_\nMegadeth konsertoi vuonna 1988 Monsters of Rock -festivaaleilla Britannian Donington Parkissa yhdess\xc3\xa4 Iron Maidenin, Kissin, Helloweenin, Guns N\xe2\x80\x99 Rosesin ja David Lee Rothin kanssa. Yhtye esiintyi festivaaleilla yli 100\xc2\xa0000 hengen yleis\xc3\xb6lle, ja sen oli m\xc3\xa4\xc3\xa4r\xc3\xa4 jatkaa sen j\xc3\xa4lkeen Monsters of Rockin Euroopan-kiertueen mukana. Huumeongelmainen basisti David Ellefson ilmoitti kuitenkin ensimm\xc3\xa4isen konsertin j\xc3\xa4lkeen j\xc3\xa4tt\xc3\xa4v\xc3\xa4ns\xc3\xa4 kiertueen ja hakeutuvansa vieroitushoitoon. Megadeth joutui perumaan esiintymisi\xc3\xa4\xc3\xa4n suurilla eurooppalaisilla stadioneilla, mist\xc3\xa4 yhtyeen laulaja-kitaristi Dave Mustaine ei pit\xc3\xa4nyt. Pian Ellefsonin vieroitushoidon j\xc3\xa4lkeen Mustaine erotti yhtyeest\xc3\xa4 sek\xc3\xa4 kitaristi Jeff Youngin ett\xc3\xa4 rumpali Chuck Behlerin ja Megadeth perui kiertueensa Australiassa._NEWLINE_Megadethin uudeksi rumpaliksi Dave Mustaine pestasi Chuck Behlerin rumputeknikkona toimineen Nick Menzan, joka liittyi yhtyeeseen hein\xc3\xa4kuussa 1989. Ellefsonin tavoin my\xc3\xb6s alkoholi- ja p\xc3\xa4ihderiippuvuuksista k\xc3\xa4rsinyt Mustaine hakeutui vieroitushoitoon. H\xc3\xa4nen raitistumisensa j\xc3\xa4lkeen yhtye oli kuitenkin yh\xc3\xa4 vailla kitaristia. Ehdokkaina olivat muun muassa Guns N\xe2\x80\x99 Rosesin Slash ja Panteran Dimebag Darrell, mutta lopulta paikan sai vuoden 1990 helmikuussa Marty Friedman.\n_START_SECTION_\nLevytt\xc3\xa4minen\n_START_PARAGRAPH_\nMegadethin uusittu kokoonpano aloitti maaliskuutta 1990 Rust in Peacen ty\xc3\xb6st\xc3\xa4misen. Yhtye levytti albumin Los Angelesissa Rumbo Recorders -studiossa, ja albumin tekoprosessi dokumentoitiin videotallenteeksi Rusted Pieces._NEWLINE_Albumin tuottivat Dave Mustaine ja Mike Clink, ja sen miksasi Hollywoodin One On One -studiossa Max Norman. Mustaine oli valinnut Mike Clinkin tuottajaksi, koska Clink oli taannoin ansioitunut Guns N\xe2\x80\x99 Rosesin Appetite for Destructionin tuottajana ja UFO:n Strangers in the Nightin \xc3\xa4\xc3\xa4nitt\xc3\xa4j\xc3\xa4n\xc3\xa4. Clinkin ty\xc3\xb6 albumilla painottui pitk\xc3\xa4lti basson, rumpujen ja Marty Friedmanin kitaraosuuksien ty\xc3\xb6st\xc3\xa4miseen._NEWLINE_Dave Mustaine sanoi vuonna 2002 antamassaan haastattelussa, ettei yhtye \xe2\x80\x9doikeastaan tehnyt albumia yhdess\xc3\xa4 Clinkin kanssa\xe2\x80\x9d, koska Clink oli samanaikaisesti keskittynyt my\xc3\xb6s Guns N\xe2\x80\x99 Rosesin Use Your Illusion I- ja Use Your Illusion II -albumien tuottamiseen. Mustainen mukaan albumin tekemisest\xc3\xa4 vastasivat suurimmaksi osaksi h\xc3\xa4n itse, Max Norman ja \xc3\xa4\xc3\xa4nitt\xc3\xa4j\xc3\xa4 Micajah Ryan.\n_START_SECTION_\nNimi ja kansikuva\n_START_PARAGRAPH_\nDave Mustaine sai idean Rust in Peace -nimeen n\xc3\xa4hty\xc3\xa4\xc3\xa4n er\xc3\xa4\xc3\xa4n auton puskurissa tekstill\xc3\xa4 \xe2\x80\x9cMay all your nuclear weapons rust in peace\xe2\x80\x9d (suom. Ydinaseesi ruostukoot rauhassa) varustetun tarran. Tarran poliittisesti latautunut teksti inspiroi Mustainen laulunkirjoittamista, ja h\xc3\xa4n kirjoitti albumille hyvin kantaa ottavia sanoituksia._NEWLINE_Albumin kansikuvan on tehnyt taiteilija Ed Repka, joka vastasi my\xc3\xb6s Megadethin Peace Sells... But Who\xe2\x80\x99s Buying? -albumin kansikuvituksesta. Rust in Peacen kansikuva on kohtaus kappaleesta \xe2\x80\x9dHangar 18\xe2\x80\x9d: yhtyeen maskotti Vic Rattlehead seisoo syv\xc3\xa4j\xc3\xa4\xc3\xa4dytetyn avaruusolennon vierell\xc3\xa4 seuranaan joukko maailman poliittisia johtajia. L\xc3\xa4sn\xc3\xa4 ovat Yhdysvaltain presidentti George Bush, Neuvostoliiton presidentti Mihail Gorbat\xc5\xa1ov, Saksan liittopresidentti Richard von Weizs\xc3\xa4cker, Japanin p\xc3\xa4\xc3\xa4ministeri Toshiki Kaifu ja Yhdistyneen kuningaskunnan p\xc3\xa4\xc3\xa4ministeri John Major.\n_START_SECTION_\nMusiikki\n_START_PARAGRAPH_\nDave Mustainen irtautuminen p\xc3\xa4ihteist\xc3\xa4 ajoi h\xc3\xa4net puristamaan vaativia kappaleita, ja musiikillisesti Rust in Peace onkin tekninen ja monimutkainen kokonaisuus. Albumia pidet\xc3\xa4\xc3\xa4n keskeisen\xc3\xa4 thrash metal -genren kulmakiven\xc3\xa4, mutta sen on sanottu sis\xc3\xa4lt\xc3\xa4v\xc3\xa4n my\xc3\xb6s speed metal -elementtej\xc3\xa4. Toisiaan albumia on luonnehdittu musiikilliselta tyylilt\xc3\xa4\xc3\xa4n my\xc3\xb6s progressiiviseksi metalliksi. Albumin kappaleet ovatkin moniosaisia, sis\xc3\xa4lt\xc3\xa4v\xc3\xa4t lukuisia tahtilajin muutoksia ja mutkikkaita soitinosuuksia. Esimerkiksi hieman yli viisi minuuttia pitk\xc3\xa4ll\xc3\xa4 \xe2\x80\x9dHangar 18\xe2\x80\x9d -kappaleella on useita rytminvaihdoksia ja yhteens\xc3\xa4 yksitoista Dave Mustainen ja Marty Friedmanin kitarasooloa. AllMusicin Steve Hueyn mukaan Rust in Peacella korostuu Mustainen taipumus progressiiviseen laulunkirjoittamiseen ja tuloksena on joukko \xe2\x80\x9drytmillisesti monimutkaisia ja teknisesti haastavia thrash-kappaleita, joiden l\xc3\xa4pi Mustaine ja Friedman liekehtiv\xc3\xa4t moitteettomin suorituksin ja leuat loksauttavalla taidolla.\xe2\x80\x9d\n_START_SECTION_\nSanoitukset\n_START_PARAGRAPH_\nSanoitusten osalta Rust in Peace on niin ik\xc3\xa4\xc3\xa4n laaja ja vaihteleva albumi. Sen kappaleissa k\xc3\xa4sitell\xc3\xa4\xc3\xa4n Megadethin tuotannolle ominaiseen tapaan esimerkiksi uskontoa, politiikkaa, yhteiskuntaa ja sodank\xc3\xa4ynti\xc3\xa4. Dave Mustaine on kirjoittanut albumille my\xc3\xb6s yksityisel\xc3\xa4m\xc3\xa4ns\xc3\xa4 ongelmista ja tuntemuksista: esimerkiksi kappale \xe2\x80\x9dPoison Was the Cure\xe2\x80\x9d perustuu Mustainen heroiiniriippuvuuteen._NEWLINE_Albumin kaksiosaisen avausraidan \xe2\x80\x9dHoly Wars... The Punishment Due\xe2\x80\x9d ensimm\xc3\xa4inen osa pohjautuu Pohjois-Irlannin levottomuuksiin ja yhtyeen mellakkaan p\xc3\xa4\xc3\xa4ttyneeseen Pohjois-Irlannin-konserttiin, ja toisen osan innoittajana on puolestaan toiminut Marvel Comicsin sarjakuvahahmo Tuomari. Kappaleen \xe2\x80\x9dHangar 18\xe2\x80\x9d konseptin loi rumpali Nick Menza, ja se on kertomus salaliittoteorioista ja Roswellin tapauksesta. Megadeth levytti kappaleelle jatko-osan \xe2\x80\x9dReturn to Hangar\xe2\x80\x9d vuoden 2001 albumilleen The World Needs a Hero._NEWLINE_\xe2\x80\x9cDawn Patrol\xe2\x80\x9d k\xc3\xa4sittelee ilmaston l\xc3\xa4mpenemist\xc3\xa4 ja ymp\xc3\xa4rist\xc3\xb6vaikutuksia. Sotavangeista kertova \xe2\x80\x9cTake No Prisoners\xe2\x80\x9d vastustaa establishmentia. \xe2\x80\x9dTornado of Souls\xe2\x80\x9d on kuvaus kahden ihmisen v\xc3\xa4lisest\xc3\xa4 s\xc3\xa4rkyneest\xc3\xa4 suhteesta, ja sen ovat sanoittaneet yhdess\xc3\xa4 Mustaine ja basisti David Ellefson. \xe2\x80\x9dFive Magics\xe2\x80\x9d ja \xe2\x80\x9dLucretia\xe2\x80\x9d kertovat yliluonnollisista ilmi\xc3\xb6ist\xc3\xa4 ja fantasia-aiheista._NEWLINE_Nimikkoraita ja albumin p\xc3\xa4\xc3\xa4tt\xc3\xa4v\xc3\xa4 \xe2\x80\x9dRust in Peace... Polaris\xe2\x80\x9d on kannanotto ydinaseilla k\xc3\xa4yt\xc3\xa4v\xc3\xa4\xc3\xa4n sotaan. Kappaleen nimen Polaris-osa on viittaus kylm\xc3\xa4n sodan aikaiseen mannertenv\xc3\xa4liseen ballistiseen UGM-27 Polaris -ohjukseen. Dave Mustaine on kertonut s\xc3\xa4velt\xc3\xa4neens\xc3\xa4 kappaleen nimell\xc3\xa4 \xe2\x80\x9dChild Saint\xe2\x80\x9d jo ennen kuin oli liittynyt Metallican kitaristiksi vuonna 1981.'